WHO ຫວັງວ່າ ຈະຫລຸດ ອັດຕາການຕາຍ ຍ້ອນທີບີ ລົງ 50% (ວີດີໂອ)
ອົງການ WHO ເວົ້າວ່າ ຕົນພວມຢູ່ໃນເສັ້ນທາງກ້າວໄປສູ່ ການບັນລຸເປົ້າໝາຍໃນການຫລຸດອັດຕາການຕາຍ ຍ້ອນວັນນະໂຣກລົງ 50% ຈາກປີ 1990.
ອົງການອະນາໄມໂລກ ຫລື WHO ເວົ້າວ່າ ຕົນພວມຢູ່ໃນເສັ້ນ ທາງກ້າວໄປສູ່ການບັນລຸເປົ້າໝາຍ ໃນການຫລຸດອັດຕາການ ຕາຍຍ້ອນພະຍາດວັນນະໂຣກ ຫລື TB ລົງ 50% ຈາກອັດຕາ ການເສຍຊີວິດ ຂອງປີ 1990 ແຕ່ວ່າ ຄວາມກ້າວໜ້າຢູ່ໃນທົ່ວ ໂລກແມ່ນບໍ່ເທົ່າທຽມກັນ ໃນການປະເມີນຜົນກ່ຽວກັບການລະບາດຂອງ TB ປະຈໍາປີຂອງ ຕົນນັ້ນ ອົງການ WHO ເວົ້າວ່າ ກໍລະນີຄົນເປັນພະຍາດນີ້ໃໝ່ ໄດ້ຫລຸດລົງຫລາຍກວ່າ 2% ຈາກປີ 2010 ຫາ 2011 ຫາກແຕ່ວ່າ ຜູ້ອໍານວຍການພະແນກວັນນະໂຣກ ຂອງອົງການ WHO ທ່ານ Mario Ravigilione ເວົ້າວ່າ ຫລາຍໆລ້ານຄົນ ຍັງໄດ້ຮັບຜົນກະທົບຈາກພະຍາດດັ່ງກ່າວນີ້ຢູ່ ຊຶ່ງທ່ານກ່າວວ່າ: “ການແບກຫາບພາລະກ່ຽວກັບບັນຫາວັນນະໂຣກ ຍັງໜັກໜ່ວງຢູ່ ໂດຍມີຈໍານວນກໍລະນີ ຄົນເປັນພະຍາດນີ້ໃໝ່ ຢູ່ໃນບົດລາຍງານຫລ້າສຸດ ແມ່ນ 8 ລ້ານ 7 ແສນຄົນ ຊຶ່ງໃນນັ້ນ 13% ຫລືຫລາຍກວ່ານຶ່ງລ້ານຄົນ ແມ່ນໄດ້ຮັບຜົນກະທົບຮ່ວມກັນກັບເຊື້ອ HIV ” ໃນກອງປະຊຸມຖະແຫລງຂ່າວໃນວັນພຸດວານນີ້ ທ່ານ Ravigilione ເວົ້າວ່າ 40% ຂອງ ກໍລະນີຄົນເປັນພະຍາດນີ້ ແມ່ນຢູ່ອິນເດຍ ແລະຈີນ ໃນຂະນະທີ່ໃນທະວີບອາຟຣິກາແມ່ນ ກວາມເອົາປະມານ 24% ຂອງຈໍານວນຄົນເປັນພະຍາດນີ້ທັງໝົດໃນໂລກ ທ່ານກ່າວເພີ້ມວ່າ ຈະຕ້ອງການເງິນປະມານ 8 ພັນລ້ານໂດລາ ເພື່ອຈະຕ້ານກັບໂຣກ TB ໃນທົ່ວໂລກໄດ້ ໃນໄລຍະປີ 2013 ຫາ 2015